# 

**Записник од 12-тата Седница на Совет на Општина Берово**

**З А П И С Н И К**

***Од 12-тата седница на Советот на Општина Берово одржана на ден 31.05.2022 година со почеток во 08:00 часот во салата за состаноци при општина Берово*.**

Седницата ја отвори и со неа раководеше Претседателот на Советот на Општина Берово, Стево Суџуковиќ.

Од вкупно 15 Советници на седницата присуствуваа 14 Советници и тоа: Стево Суџуковиќ, Славица Фурнаџиска, Владо Методиев, Емилија Корчовска, Гоце Ружински, Глигорчо Крстовски, Герасим Гриовски, Марија Буровска, Петар Ружински, Наташа Ваканска, Викторија СпенџарскаСтеен, Виолета Марковска Димовска, Александар Мишовски и Дејан Механџиски.

Отсутна од Седницата беше советничката Ангела Здравковска.

На Седницата присуствуваa Градоначалникот на општина Берово,Звонко Пекевски и Емилија Ваканска, како правна поддршка.

Претседателот на Совет на Општина Берово, Стево Суџуковиќ, за работа на 12-тата Седница на Совет на Општина Берово го предложи следниот:

**ПРЕДЛОГ ДНЕВЕН РЕД**

1. Записник од 11-та Седница на Совет на Општина Берово;
2. Предлог Одлука за збратимување помеѓу Општина Берово – Република Северна Македонија и Општина Буџа-Република Турција;
3. Предлог Одлука за прифаќање на предлог за воспоставување на меѓуопштинска соработка помеѓу општина Берово и општина Пехчево;
4. Предлог Одлука за престанок и за давање на трајно користење на движни ствари на општина Берово-трактор;
5. Предлог Одлука за управување и користење на гробишта;
6. Одлука за определување на цена за одржување на гробните места/парцели (косење и изнесување на откосот) на селските гробишта во општина Берово, донесена од Управен Одбор со бр.02-163/6 од 04.05.2022 година;
7. Одлука за престанок на важност на Одлуката за начинот на обештетување на граѓаните за солидарен погреб бр. 0202-156/1 од 20.03.2015 година, донесена од Управен Одбор со бр.02-163/5 од 04.05.2022 година;
8. Измена на Одлука бр.02-1901 од 23.08.2007 година во делот собирање и исфрлање на комунален отпад, донесена од Управен Одбор со бр.02-163/4 од 04.05.2022 година;
9. Предлог Измена и дополнување на Буџетски календар за 2022 година;
10. K1 – Квартален извештај за извршувањето на буџетот на општина Берово за извештајниот период од 01.01 до 31.03.2022 година(прв квартал);
11. К2 – Квартален извештај за достасани ненамирени обврски на општина Берово период за извештаен период за квартал од 01.01 – 31.03.2022 година;
12. К3 – Квартален извештај за промените на состојбата на секое задолжување на општините и јавните претпријатија основани од општините за извештаен период период за квартал од 01.01 – 31.03.2022 година;
13. Квартален извештај за реализација на Програмата за активностите на Општина Берово во областа на културата во 2022 година (01.01.2022-31.03.2022);
14. Квартален извештај за реализација на Програмата за одбележување на значајни настани и истакнати личности со спомен обележја во општина Берово за 2022 година (01.01.2022-31.03.2022);
15. Квартален извештај за реализација на ПРОГРАМА за активностите на Општина Берово во областа на социјалната заштита за 2022 година (01.01.2022-31.03.2022);
16. Квартален извештај за реализираните активности и исплатени средства од програмата за развој на спортот и спортско рекреативните активности на општина Берово за 2022 година (01.01.2022-31.03.2022);
17. Квартален извештај за реализација на програмата Г1 Програма за поддршка на локалниот економски развој на Општина Берово за 2022 година I квартал (од 01.01.2022 до 31.03.2022 година);
18. Квартален извештај за реализација на програмата Г2 Програма за активностите на Општина Берово во областа на туризмот за 2022 година I квартал (од 01.01.2022 до 31.03.2022 година);
19. Квартален извештај за реализација на програмата за енергетска ефикасност на општина Берово за 2022 година за период од 01.01.2022 до 31.03.2022 година;
20. Квартален извештај за реализација на Програмата за изградба, реконструкција и одржување на јавното осветлување на подрачјето на општина Берово за период 01.01.2022 до 31.03.2022 година;
21. Квартален извештај за реализација на Програмата за спроведување на општите мерки за заштита на населението од заразни болести за период 01.01.2022 до 31.03.2022 година;
22. Квартален извештај за реализација на Програмата за други комунални услуги,третман на кучиња скитници и други нерегистрирани кучиња за период 01.01.2022 до 31.03.2022 година;
23. Квартален извештај за реализација на Програмата за зимско одржување на локални улици и патишта за период 01.01.2022 до 31.03.2022 година;
24. Квартален извештај за реализација на Програмата за изградба , реконструкција и одржување на локални улици и патишта за период 01.01.2022 до 31.03.2022 година;
25. Квартален извештај за реализација на Програмата за уредување на градежно земјиште за период 01.01.2022 до 31.03.2022 година;
26. Квартален извештај за реализација на Програмата за одржување на јавно зеленило за период 01.01.2022 до 31.03.2022 година;
27. Квартален извештај за реализација на Програмата за јавна чистота за период 01.01.2022 до 31.03.2022 година;
28. Извештај за реализација на Програма за комунални дејности на општина Берово за период (01.01.-31.03 2022 год);
29. Квартален извештај за Програма за заштита од штетно дејство на водите за период (01.01. -31.03 2022);
30. Предлог Измена на Програма за уредување на градежно земјиште на подрачјето на општина Берово за 2022 година;
31. Предлог Измена на Програма за јавно осветлување на подрачјето на општина Берово за 2022 година;
32. Барања од институции и граѓани;
33. Советнички иницијативи и прашања.

Градоначалникот на општина Берово, Звонко Пекевски се јави за збор и предложи измена и дополнување на дневниот ред со дополнителни 2 (две) точки, кои им се доставени како материјал за разгледување на советниците.

**-Предлог Измени и дополнување на Програмата за комунални дејности;**

**-Предлог Измени и дополнувања на програма за поттикнување на развојот на туризмот на општина Берово за 2022 година.**

Да бидат 32. и 33. точка во Решението, а точката 8 од Решението:

8. Измена на Одлука бр.02-1901 од 23.08.2007 година во делот собирање и исфрлање на комунален отпад, донесена од Управен Одбор со бр.02-163/4 од 04.05.2022 година;

Да биде изменета во насловот и да гласи:

1. **Предлог Одлука за Измена на Одлуката за определување на цената на комуналните услуги;**

Точките **Барања од институции и граѓани** и **Советнички иницијативи и прашања,** да бидат 35 и 36 точка**.**

За збор се јави советничката Виолета Марковска Димовска, која даде забелешки за континуираното дополнување на дневниот ред со дополнителни точки, а според деловникот за работа, материјалите се доставуваат најдоцна 7 дена пред одржување на Седницата.

За збор се јави Градоначалникот Пекевски кој ја објасни потребата за дополнување на дневниот ред со овие 2 точки.

Никој друг од советниците не се јави за збор, па Претседателот Стево Суџуковиќ го стави на гласање предложениот дневен ред со измените и дополнувањата и **со 8 гласа ЗА, нема советници кои гласале ПРОТИВ, и 6 ВОЗДРЖАНИ советници,** е усвоен следниот:

**ДНЕВЕН РЕД**

1. ***Записник од 11-та Седница на Совет на Општина Берово;***

Претседателот на Совет, Стево Суџуковиќ отвори расправа по дадената точка. За збор се јави советничката Наташа Ваканска, која даде забелешка за записникот, дека се што е кажано на претходната седница, не е забележано во записник, конкретно за 10тата точка: Годишен извештај за работата на ЈПКР „Услуга“ Берово, не се забележани упатените прашања до Директорот на ЈПКР „Услуга“ Берово, колку пати се мете мегданот во с.Русиново и дали тој како раководител врши увид по завршувањето на активностите за да види во каква состојба остануваат местата каде што се вршат интервенциите и активностите?. За збор се јави координаторот на советничката група на СДСМ, Славица Фурнаџиска, која истакна дека во однос на записниците од седници на Советот треба да се цитираат дискусиите на советниците, но неможе да се раскажуваат, едноставно неколкуте реченици од дискусиите треба да се преточат во најклучните моменти во една реченица и така да влезат во записник. Доколку некој советник има забелешка за дадена дискусија, на самата седница на Совет да биде спремен да даде конкретна забелешка со една реченица да се направи корекција и дополнување на самиот записник. Секако има аудио записи од седниците и во секој момент може да се реагира соодветно на забелешките. Никој друг од советниците не се јави за збор, па се премина на гласање и **со 14 гласа ЗА, нема советници кои гласале ПРОТИВ, нема ВОЗДРЖАНИ советници** со измена и дополнување е усвоен *Записник од 11-та Седница на Совет на Општина Берово;*

1. ***Предлог Одлука за збратимување помеѓу Општина Берово – Република Северна Македонија и Општина Буџа - Република Турција;***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за јавни дејности, Марија Буровска, која истакна дека точката е разгледана на комисија, нема забелешки се знае целата постапка и се работи за исправка на правописна грешка во топонимот, наместо општина Буца треба да стои општина Буџа. Никој од советниците не се јави за збор, па се премина на гласање и **со** **14 гласа ЗА, нема советници кои гласале ПРОТИВ, нема ВОЗДРЖАНИ советници** е усвоена*Одлука за збратимување помеѓу Општина Берово – Република Северна Македонија и Општина Буџа - Република Турција;*

1. ***Предлог Одлука за прифаќање на предлог за воспоставување на меѓуопштинска соработка помеѓу општина Берово и општина Пехчево;***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за јавни дејности, Марија Буровска, која истакна дека точката е разгледана на комисија. Како што може да се види од материјалите, општина Пехчево бара комплетна услуга од областа и ингеренциите на градежниот инспектор. Заради законските прописи, бидејќи општинскиот градежен инспектор во општина Берово е од неодамна вработен и е единствен од оваа област, па заради тоа инспекторот има зголемен обем на работа и секое дополнително ангажирање би влијаело на продуктивноста во работата на инспекторот. Бидејќи Градоначалникот на општина Берово веќе има дадено негативно мислење во однос на доставениот предлог за меѓуопштинска соработка, комисијата го поддржува мислењето од градоначалникот. За збор се јави совтеникот Петар Ружински кој упати прашања до Градоначалникот Пекевски:

1. Дали на Седниците на Источен плански регион, општина Пехчево ги поддржува проектите кои се однесуваат на општина Берово?
2. Колку случаи води општинскиот градежен инспектор, па неможе да одговори и на потребите на општина Пехчево?

Градоначалникот Пекевски даде соодветен одговор на двете поставени прашања. Во однос на првото прашање Градоначланикот Пекевски одговори дека и двете општини, и Пехчево и Берово меѓусебно ги поддржуваат проектите кои се добиваат преку Источен плански регион. Општина Берово има воспоставено доста добра меѓуопштинска соработка со општина Пехчево во неколку области во работењето. Во однос на второто прашање Градоначалникот Пекевски истакна дека заради почитување на законските одредби општинскикот градежен инспектор во општина Берово има зголемен обем на работа и секое дополнително ангажирање би влијаело на продуктивноста во исполнувањето на неговите работни обврски и заради тоа е дадено негативното мислење во однос на барањето од општина Пехчево.Никој друг од советниците не се јави за збор па се премина на гласање и **со 6 гласа ЗА, 8 гласа ПРОТИВ, нема ВОЗДРЖАНИ советници** не е усвоена *Одлука за прифаќање на предлог за воспоставување на меѓуопштинска соработка помеѓу општина Берово и општина Пехчево;*

1. ***Предлог Одлука за престанок и за давање на трајно користење на движни ствари на општина Берово-трактор;***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за финансирањебуџет и ЛЕР, Славица Фурнаџиска, која истакна дека точката е разгледана на комисија, нема забелешки по истата. За збор се јави Градоначалникот Пекевски, кој објасни дека возилото е дадено од Агенцијата за одземен имот на општина Берово, но од причина што општина Берово нема дејности за користење на ваков тип на возило, возилото се преотстапува на ЈПКР„Услуга“Берово, заради вршење на секојдневните активности и работни обврски. Никој од советниците не се јави за збор па се премина на гласање и **со 14 гласа ЗА, нема советници кои гласале ПРОТИВ, нема ВОЗДРЖАНИ советници** е усвоена *Одлука за престанок и за давање на трајно користење на движни ствари на општина Берово-трактор;*

1. ***Предлог Одлука за управување и користење на гробишта;***

Претседателот на Совет, Стево Суџуковиќ отвори расправа по дадената точка и даде збор на претседателот на Комисијата за урбанизам и комунални дејности,Гоце Ружински, кој истакна дека точката е разгледана на комисија и по истата комисијата нема забелешки. Никој од советниците не се јави за збор па се премина на гласање и **со 14 гласа ЗА, нема советници кои гласале ПРОТИВ, нема ВОЗДРЖАНИ советници,**е усвоена *Одлука за управување и користење на гробишта;*

1. ***Одлука за давање на согласност на Одлука за определување на цена за одржување на гробните места/парцели (косење и изнесување на откосот) на селските гробишта во Општина Берово;***

Претседателот на Совет, Стево Суџуковиќ отвори расправа по дадената точка и даде збор на претседателот на Комисијата за финансирање буџет и ЛЕР, Славица Фурнаџиска, која истакна дека точката е разгледана на комисија, оваа одлука следи по извршените низа дополнителни активности за косење на селските гробишта од страна на ЈПКР„Услуга“ Берово во минатата година, кои активности беа субвенционирани од општина Берово. Дополнително има склучено Меморандум за соработка на ЈПКР„Услуга“ со Струмичката епархија, под чија јурисдикција е црквата во Берово, и со овој меморандум цената се предвидува да изнесува 50 денари, кои ќе бидат наплатени преку месечните сметки за вода на ЈПКР. За збор се јави советникот Петар Ружински кој истакна дека тој си земал за право и преку социјалните мрежи го објавил дневниот ред за Седницата, за што во приатни пораки добил бројни реакции токму за оваа точка, од причина што во селските населби населението живее од земјоделие и оваа сума иако е мала, за многу граѓани претставува проблем за наплата, како и тоа дека реакциите биле во однос на слабата организација за чистење на селските гробишта. На ова Градоначалникот Пекевски одговори дека за да може да се нуди оваа услуга мора да биде по одредена цена или воопшто да не се нуди ваква услуга или ваквите потребни средства ќе треба да се обезбедат од други извори на финансирање, што е тешко изводливо. За збор се јави и советничката Марија Буровска која забележа дека и во Берово и во селските населби се повеќе се зголемува бројот на гробните места, луѓето се поивеќе време минуваат на гробишта и не е убава глетката на несредени и неискосени гробишта, а за тоа да се реализира потребни се средства кои со оваа одлука се предвидени во минималниот износ кој може да се понуди. За пример ги посочи гробиштата во селата Ратево и Русиново кои минатата година не биле вклучени во програмата за одржување и косење на гробните, каде црковните одбори наместо континуирано косење и одржување на гробиштата и зелените површини во и околу нив, тие површини се третираат со хемиски средства кои целосно го уништуваат зелениот појас и овде гробиштата наликуваат на пустина. На дискусијата се приклучи и советничката Славица Фурнаџиска која истакна дека на состанокот на комисијата за финансирање и буџет имало доста компактна расправа по оваа точка заради потребата која секојдневно животот ја наметнува, оваа потреба за донесување на ваква одлука претставниците од ЈПКР детално ја образложиле. Советникот Петар Ружински побара координација на советничката група на ВМРО ДПМНЕ, за да дадат конкретен став во однос на точката. Став и предлог на советничката група на ВМРО ДПМНЕ е колку пати во годината се врши откос на гробиштата, толку пати да се наплатува услугата. На ова советникот Владо Методиев додаде дека треба да се најде модул за вршење на надзор на давањето на ваква услуга и дали овие активности се извршуваат согласно наплатата. Ваквата одлука треба да се усвои, но да се најде начин за соодветно контролирање на работата. Нема можност да се врши наплата по предлогот на советничката група на ВМРО ДПМНЕ. Одлуката е изработена по законски регулативи. Советникот Герасим Гриовски истакна дека секоја услуга која ја извршува ЈПКР, комуналниот инспектор при општина Берово ја контролира континуирано. Никој друг од советниците не се јави за збор и **со 8 гласа ЗА, 6 гласале ПРОТИВ, нема ВОЗДРЖАНИ советници,** е усвоена *Одлука за давање на согласност на Одлука за определување на цена за одржување на гробните места/парцели (косење и изнесување на откосот) на селските гробишта во Општина Берово;*

1. ***Одлука за престанок на важност на Одлуката за начинот на обештетување на граѓаните за солидарен погреб бр. 0202-156/1 од 20.03.2015 година, донесена од Управен Одбор со бр.02-163/5 од 04.05.2022 година;***

Претседателот на Совет, Стево Суџуковиќ отвори расправа по дадената точка и дадезбор на претседателот на Комисијата за финансирање буџет и ЛЕР,Славица Фурнаџиска, која истакна дека точката е разгледана на комисија, во објаснувањето по однос на одлуката за обесштетување од 2015 година, исплатени се околу 2 000 000 денари на граѓаните, од причина што Одлуката за обесшетување на граѓаните од 2015 година е без рок на важнот, се дава оваа одлука со која се укинува износот и со тоа трошоците на ЈПКР се намалуваат, а на сите ни е познато дека веќе во два наврати се врши проширување на гробните парцели на гробиштата во Берово, за кои проширувања се издвоени голема сума на средства. Со донесување на новиот Закон за погребални услуги во 2019 година не се врши обесштетување на граѓаните, а поголемиот дел од граѓаните веќе се и обесштетени. Советничката Виолета Марковска Димовска истакна дека во време кога секојдневно се соочуваме со ценовни шокови од сите области, не би било во ред да им се скратуваат овие обесштетувања на граѓаните, бидејќи во последните две години се зголемува бројот на починато население, а сите знаеме колку се високи цените за погребални услуги кои ги даваат приватните погребални оператори. Како советничка група на ВМРО ДПМНЕ ја разбираме ситуацијата во која се наоѓа комуналното претпријатие со покачените цени на нафтените деривати и на електричната енергија, но сепак застануваме зад интересите на граѓаните и не треба да се доведеме во ситуација кога ќе имаме починато лице, семејството да неможе да најде средства за достоен погреб и заради тоа не би требало да се скратуваат барем овие средства.Советничката Славица Фурнаџиска истакна дека сите други општини имаат повисоки цени за гробни места и одржување на гробишта, но ние нема да ја покачиме цената на овие услуги, туку само ќе се укинат средствата за солидарен погреб и на тој начин и комуналното претпријатие ќе ги намали своите трошоци. За збор се јави и Градоначалникот Пекевски кој додаде дека Советот, како орган кој управува со работењето на општината, а со тоа и на претпријатијата основани од општината, во нашиот случај тоа е ЈПКР „Услуга“, сме одговорни пред граѓаните, што ако се најдеме во ситуација да не можеме да обезбедиме гробни места за граѓаните?!?! А мораме да размислуваме за обезбедување на дополнителни гробни парцели и површини и тоа треба да ни биде во прв план. Советничката Виолета Марковска Димовска истакна дека како советничка група се сложуваат со овие факти, но во овие услови на економска криза требада се размислува на друг начин да се обезбедат тие средства. Никој друг од советниците не се јави за збор и **со 8 гласа ЗА, 6 гласале ПРОТИВ, нема ВОЗДРЖАНИ советници,** е усвоена *Одлука за давање на согласност на Одлука за престанок на важност на Одлуката за начинот на обештетување на граѓаните за солидарен погреб бр. 0202-156/1 од 20.03.2015 година;*

1. ***Предлог Одлука за Измени на Одлуката за определување на цената на комуналните услуги;***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за финансираер буџет и ЛЕР, Славица Фурнаџиска, која истакна дека комисијата се водела расправа само по заклучокот од Управен одбор на ЈПКР, а дополнително е изработена Одлука според овој заклучок, ова покачување се должи на зголемувањето на трошоците на енергенсите. За да се одржи економската стабилност на комуналното претпријатие, Одлуката што е доставена во тој дел има економска оправданост. За збор се јави советникот Петар Ружински и истакна дека во време на голема економска криза, вакво дополнително зголемување на услугите не би било во ред и предложи за оваа точка да се почека од реден период да се види како ќе се движат работите, па тогаш да се расправа по оваа предлог точка. На дискусијата се приклучи и Градоначалникот Пекевски и истакна дека факт е периодот во кој живееме и сите предизвици кои ги носат случувањата на светската сцена , но мора да мислиме и за економската стабилнот на ЈПКР, за да може да се продолжи со континуираното давање на услугите како и досега, за кое имаме обврска да ги реализираме. Факт е дека и во услови на економска криза, во Берово се гради и се функционира нормално. Никој друг од советниците не се јави за збор и **со 8 гласа ЗА, 6 гласале ПРОТИВ, нема ВОЗДРЖАНИ советници,** е усвоена *Одлука за Измени на Одлуката за определување на цената на комуналните услуги;*

1. ***Предлог Измена и дополнување на Буџетски календар за 2022 година;***

Претседателот на Совет, Стево Суџуковиќ, отвори расправа по точката и даде збор на Претседателот на комисијата за финансирање буџет и ЛЕР, Славица Фурнаџиска, која истакна дека точката е разгледана на комисија и дека по насоки од Министерството за финансии во делот од буџетскиот календар, побарано е да се прецизираат одговорностите и активностите, односно датумот на извршување на задачите, а тоа значи дека нема промена никаква направена во буџетскиот календар, туку само е дополнително образложено и прецизно наведено кој ги извршува задалите и во кој прериод се извршуваат.Комисијата нема забелешки по точката. Никој од советниците не се јави за збор, и **со 8 гласа ЗА, нема советници кои гласале ПРОТИВ, 6 ВОЗДРЖАНИ советници,** е усвоена *Измена и дополнување на Буџетски календар за 2022 година*;

1. ***K1 – Квартален извештај за извршувањето на буџетот на општина Берово за извештајниот период од 01.01 до 31.03.2022 година(прв квартал);***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за финансирање буџет и ЛЕР, Славица Фурнаџиска, која истакна дека точката е разгледана на комисија, образложи процентуално колку се завршени активностите во првиот квартал, комисијата нема забелешки. За збор се јави советникот Петар Ружински, и истакна дека констатација на советничката група на ВМРО ДПМНЕ е дека премалку е наптавено во овиј период. На оваа констатација Градоначалникот Пекевски додаде дека законска обврска имаме до 31.03. секоја година да се изготват решенијата за данок на имот, од што се полни буџетската каса на општината, доставата на решенијата е во тек, така да не може да очекуваме приходи без достава на решенијата. Сите финансиски трансфери и обврски навреме се реализираат. Никој друг од советниците не се јави за збор, па се премина на гласање и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен *K1 – Квартален извештај за извршувањето на буџетот на општина Берово за извештајниот период од 01.01 до 31.03.2022 година(прв квартал);*

1. ***К2 – Квартален извештај за достасани ненамирени обврски на општина Берово период за извештаен период за квартал од 01.01 – 31.03.2022 година;***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за финансирање буџет и ЛЕР, Славица Фурнаџиска, која истакна дека точката е разгледана на комисија, и од извештајот може да се види дека, ако имавме дилема за извршување на К1 Извештајот, овде во К2 е прецизно дадено колкави се реализациите и стабилноста на буџетот на општина Берово. Имено, може да се види дека задолжувањата кои општина Берово ги има во моментот се само тековни задолжувања по тековни трансфери, нема други задолжувања. Никој друг од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен *К2 – Квартален извештај за достасани ненамирени обврски на општина Берово период за извештаен период за квартал од 01.01 – 31.03.2022 година;*

1. ***К3 – Квартален извештај за промените на состојбата на секое задолжување на општините и јавните претпријатија основани од општините за извештаен период период за квартал од 01.01 – 31.03.2022 година;***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за финансирање буџет и ЛЕР, Славица Фурнаџиска, која истакна дека точката е разгледана на комисија, К3 извештајот се однесува на кредитите кои општина Берово ги има земено во периодот назад. Од овој извештај се гледа дека ратата за кредитот кој се исплаќа два пати во годината, навремено се врши, кредитот е земен во 2016 година, а треба да се отплаќа до 2025 година. Нов кредит нема земено општината од 2016 година и тоа е показател на доброто менаџирање со средствата од буџетот на општина Берово. Никој друг од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен *К3 – Квартален извештај за промените на состојбата на секое задолжување на општините и јавните претпријатија основани од општините за извештаен период период за квартал од 01.01 – 31.03.2022 година;*

1. ***Квартален извештај за реализација на Програмата за активностите на Општина Берово во областа на културата во 2022 година (01.01.2022-31.03.2022);***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за јавни дејности, Марија Буровска, која истакна точката е разгледана на комисија, по пауза од 2 години повторно се одржани активности за одбележување на празникот Водици, како и карневалот Ратевски бамбурци и за истите е извршена и исплата на средства. За збор се јави советникот Петар Ружински кој истакна дека ако планираме да го развиваме Берово на културен план, треба да направиме уште многу настани, ова досега што е направено е премалку. На оваа забелешка Претседателот на советот Стево Суџуковиќ истакна дека сепак се работи за прв квартал, во кој временските услови и не дозволуваат да се направи некој настан плус. Градоначалникот Пекевски истакна дека можеби овие активности се премалку, но за прв пат имаме реазгледување на квартални извештаи. Во однос на карневалот Ратевски бамбурци, точно е дека настанот е организзиран од здружението Ратевски бамбурци, но со силна логистичка и организациона поддршка од општина Берово. Единствено општината е главен покровител на одржувањето на карневалот со многу мал дел од други општествено одговорни компании во делот на зачувување на традицијата на карневалот. Советникот Гоце Ружински истакна дека е подобро овие недостатоци да се напоменат при изработката на програмите, а не да се дискутира за реализацијата на извештаите. Она што е предвидено во програмата, тоа и се реализира. Треба да се дискутира само дали е реализирано она што е предвидено во програмата. Комисијата нема забелешки по точката.Никој од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,**е усвоен *Квартален извештај за реализација на Програмата за активностите на Општина Берово во областа на културата во 2022 година (01.01.2022-31.03.2022);*

1. ***Квартален извештај за реализација на Програмата за одбележување на значајни настани и истакнати личности со спомен обележја во општина Берово за 2022 година (01.01.2022-31.03.2022);***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за јавни дејности, Марија Буровска, која истакна точката е разгледана на комисија, нема финансиски активности по истата. Да се надеваме дека на повикот за реконструкција на спомен костурницата ќе се јави изведувач и конечно да се почне со предвидената активност во таа насока. За збор се јави советничката Наташа Ваканска и упати прашање зошто немаше претставници од општината на одбележувањето на годишнината од смртта на капетанот Љупчо Мирчовски?!?! На ова одговори Градоначалникот Пекевски дека организацијата за настанот е од матичната Единицата во АРМ на капетанот и немаше покана за присуство за општина Берово. Советничката Виолета Димовска исто така упати прашање до Градоначалникот, зошто немаше претставници на чествувањето на годишнината од смртта на Јане Сандански, дали тој не заслужува да се почитува неговиот лик и дело?!?! Градоначалникот Пекевски одговори дека ликот и делото на Јане Сандански ги почитуваме , но настанот е организиран од политичка партија и не би било во ред како градоначалник да присусвува на настан организиран од политичка партија. Никој од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен *Квартален извештај за реализација на Програмата за одбележување на значајни настани и истакнати личности со спомен обележја во општина Берово за 2022 година (01.01.2022-31.03.2022);*

1. ***Квартален извештај за реализација на ПРОГРАМА за активностите на Општина Берово во областа на социјалната заштита за 2022 година (01.01.2022-31.03.2022);***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за јавни дејности, Марија Буровска, која истакна точката е разгледана на комисија, нема забелешки по истата.Никој од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен*Квартален извештај за реализација на ПРОГРАМА за активностите на Општина Берово во областа на социјалната заштита за 2022 година (01.01.2022-31.03.2022);*

1. ***Квартален извештај за реализираните активности и исплатени средства од програмата за развој на спортот и спортско рекреативните активности на општина Берово за 2022 година (01.01.2022-31.03.2022);***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за јавни дејности, Марија Буровска, која истакна точката е разгледана на комисија, овде има исплата од 250 000 денари како поддршка на фудбалскиот клуб „Малеш“, комисијата нема забелешки по истата. Советникот Петар Ружински упати прашање зошто нема во извештајот никакви активности за училишниот спорт, дали тоа се должи на неажурноста на училиштата или има некоја друга причина?!?!? Советничката Марија Буровска одговори дека за да се приложени активности за училишниот спорт во извештајот, треба најпрво училиштата да поднесат извештај за нивните реализации, па потоа да се преточат во целиот извештај од програмата за спорт, и на тој начин би можело да се изврши исплата по тој основ. Никој од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен *Квартален извештај за реализираните активности и исплатени средства од програмата за развој на спортот и спортско рекреативните активности на општина Берово за 2022 година (01.01.2022-31.03.2022);*

1. ***Квартален извештај за реализација на програмата Г1 Програма за поддршка на локалниот економски развој на Општина Берово за 2022 година I квартал (од 01.01.2022 до 31.03.2022 година);***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за финансирање буџет и ЛЕР, Славица Фурнаџиска, која истакна точката е разгледана на комисија, нема забелешки по истата.Информираше до советниците за завршувањето на повикот за НВО, па за некоја од наредните седници на совет, да се достави извештај за реализацијата на повикот. Советникот Петар Ружински упати прашање зошто сеуште нема повик за субвенционирање на велосипеди?!?!? На што раководителот на Одделението за ЛЕР, Ѓорѓи Пеовски, одговори дека извештајот по кој се дискутира е за прв квартал, а повикот се очекува да биде објавен во наредниот период, така да за вториот квартален извештај би можело да го имаат советниците на увид. Советничката Славица Фурнаџиска праша до каде е проектот за реконструкција на ромските куѓи, на што Пеовски одговори дека овој проект е предвиден да се реализира во период од 3 години, процедурата е во тек, ќе се реконструираат 15 ромски куќи, но имаше проблем во имотно-правни рамки, кој проблем би требало веќе да се среден. Советничката Славица Фурнаџиска праша и каков е тој обид за апликација за најпријателски ромски градоначалник? Пеовски одговори дека тоа е проект кој се однесува на Македонија и Турција, а е организиран од ЕУ. Советникот Владо Методиев праша зошто проектот е само за ромски семејства, имаме и православни семејства кои се во лоша финансиска состојба, треба и на нив да им се помогне, дали ЕУ така диктира?!!?! Пеовски истакна дека овој проект е исклучиво за ромски семејства. Советникот Дејан Механџиски праша до каде е постапката за субвенционирање на клима уреди?!?!? Пеовски истакна дека во тек е изработка на правилник, па после тоа ќе следува повикот за субвенционирање. Никој друг од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен *Квартален извештај за реализација на програмата Г1 Програма за поддршка на локалниот економски развој на Општина Берово за 2022 година I квартал (од 01.01.2022 до 31.03.2022 година);*

1. ***Квартален извештај за реализација на програмата Г2 Програма за активностите на Општина Берово во областа на туризмот за 2022 година I квартал (од 01.01.2022 до 31.03.2022 година);***

Претседателот на Совет, Стево Суџуковиќ отвори расправа по дадената точка и даде збор на претседателот на комисијата за јавни дејности, Марија Буровска, која истакна дека точката е разгледана на комисија, се што е предвидено во програмата е веќе реализирано. Комисјата нема забелешки. Никој од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен *Квартален извештај за реализација на програмата Г2 Програма за активностите на Општина Берово во областа на туризмот за 2022 година I квартал (од 01.01.2022 до 31.03.2022 година);*

1. ***Квартален извештај за реализација на програмата за енергетска ефикасност на општина Берово за 2022 година за период од 01.01.2022 до 31.03.2022 година;***

Претседателот на Совет, Стево Суџуковиќ отвори расправа по дадената точка, и даде збор на претседателот на комисијата за јавни дејности, Марија Буровска, која истакна дека точката е разгледана на комисија, во извештајот е дадео дека се спроведуваат мерки за енергетска ефикасност, се менуваат прозорците на сите подрачни училишта. Комисијата нема забелешки. Советникот Петар Ружински упати прашање до Пеовски, дали ќе има нова програма за енергетска ефикасност, со оглед на тоа дека истата е веќе истечена, на што Пеовски образложи дека во тек е повик за најдобар понудувач за изработка на оваа програма, па соглсно процедурата, ќе се изработи новата програма. Никој друг од советниците не се јави за збор, па **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен *Квартален извештај за реализација на програмата за енергетска ефикасност на општина Берово за 2022 година за период од 01.01.2022 до 31.03.2022 година;*

1. ***Квартален извештај за реализација на Програмата за изградба, реконструкција и одржување на јавното осветлување на подрачјето на општина Берово за период 01.01.2022 до 31.03.2022 година;***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија, нема забелешки по истата. Советничката Виолета Марковска Димовска упати прашање рестрикциите во јавното осветлување од кога се почнати и до кога ќе траат, бидејќи има реакции од жителите на селските населби, таму има целосно исклучување на осветлувањето во одреден период од ноќните часови?!?! Раководителот на Одделението за комунални дејности, Ванчо Димовски, одговори дека овие рестрикции се заради енормното зголемување на електричната енергија, а до кога ќе траат не може да се предвиди. Советничката Славица Фурнаџиска истакна дека во однос на рестрикциите со јавното осветлување имаме две опции: или покачување на сметките за јавно осветлување или рестрикциите да продолжат. Сепак, рестрикциите се далеку поприфатливо решение. Советникот Петар Ружински истакна дека треба да се најде начин за штедење на електрична енергија, не преку рестрикции во јавното осветлување. Треба да се најде компанија за поставување на фотоволтаични системи за заштеда на електрична енергија. Советникот Владо Методиев истакна дека треба да се даде конкретно решение во врска со овој проблем, а не само да се критикува. Никој друг од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен *Квартален извештај за реализација на Програмата за изградба, реконструкција и одржување на јавното осветлување на подрачјето на општина Берово за период 01.01.2022 до 31.03.2022 година;*

1. ***Квартален извештај за реализација на Програмата за спроведување на општите мерки за заштита на населението од заразни болести за период 01.01.2022 до 31.03.2022 година;***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија, нема реализација на активности заради тоа што поголемиот дел од активностите предвидени во програмата не може да се реализираат заради временските услови. Советникот Петар Ружински упати прашање до Ванчо Димовски кога се очекува да биде објавен тендер или повик за дезинсекција и дератизација на територијата на општина Берово, на веб-страната на општината нема сеуште објавено ваков повик или тендер?!?!? Димовски одговори дека во следните неколку дена ќе биде пуштен повикот, во тек е процедура. Комисијата нема забелешки. Никој од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен *Квартален извештај за реализација на Програмата за спроведување на општите мерки за заштита на населението од заразни болести за период 01.01.2022 до 31.03.2022 година;*

1. ***Квартален извештај за реализација на Програмата за други комунални услуги,третман на кучиња скитници и други нерегистрирани кучиња за период 01.01.2022 до 31.03.2022 година;***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија, со оглед на временскиот период на извештајот има малку активности предвидено. Спроведена е една акција на заловување на кучиња скитници, при што заловени се 4 кучиња, од кои 3 машки кучиња и 1 женка. Советникот Петар Ружински забележа дека реализацијата е еднаква на нула, за 3 месеци е мал бројот на заловени кучиња. На ова Димовски одговори дека фирмата која го има добиено тендерот има обврска да ги заловува само кучињата кои немаат сопственици и токму овие кучиња се во надлежност на општина Берово. Никој од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен*Квартален извештај за реализација на Програмата за други комунални услуги,третман на кучиња скитници и други нерегистрирани кучиња за период 01.01.2022 до 31.03.2022 година;*

1. ***Квартален извештај за реализација на Програмата за зимско одржување на локални улици и патишта за период 01.01.2022 до 31.03.2022 година;***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија,во извештајот е се наведено, новиот договор за зимско одржување е склучен на 12.02.2022 година. Комисијата нема забелешки по точката. Никој од советниците не се јави за збор и **со 7 гласа ЗА, 6 гласа ПРОТИВ, нема ВОЗДРЖАНИ советници, (советничката Марија Буровска е отсутна од гласање),** е усвоен *Квартален извештај за реализација на Програмата за зимско одржување на локални улици и патишта за период 01.01.2022 до 31.03.2022 година;*

1. ***Квартален извештај за реализација на Програмата за изградба , реконструкција и одржување на локални улици и патишта за период 01.01.2022 до 31.03.2022 година;***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија, за дадениот период нема поголеми активности и реализација заради временските услови. Комисијата нема забелешки. Никој од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен*Квартален извештај за реализација на Програмата за изградба , реконструкција и одржување на локални улици и патишта за период 01.01.2022 до 31.03.2022 година;*

1. ***Квартален извештај за реализација на Програмата за уредување на градежно земјиште за период 01.01.2022 до 31.03.2022 година;***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија, нема забелешки комисијата. Никој од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен*Квартален извештај за реализација на Програмата за уредување на градежно земјиште за период 01.01.2022 до 31.03.2022 година;*

1. ***Квартален извештај за реализација на Програмата за одржување на јавно зеленило за период 01.01.2022 до 31.03.2022 година;***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија, општина Берово има склучено договор со ЈПКР„Услуга“ за одржување на јавното зеленило, но заради временскиот период нема реализација. Никој од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен*Квартален извештај за реализација на Програмата за одржување на јавно зеленило за период 01.01.2022 до 31.03.2022 година;*

1. ***Квартален извештај за реализација на Програмата за јавна чистота за период 01.01.2022 до 31.03.2022 година;***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија,нема забелешки комисијата. Никој од советниците не се јави за збор и **со 8 гласа ЗА, 5 гласа ПРОТИВ, нема ВОЗДРЖАНИ советници, (советничката Викторија Спенџарска Стеен е отсутна од гласање)** е усвоен*Квартален извештај за реализација на Програмата за јавна чистота за период 01.01.2022 до 31.03.2022 година;*

1. ***Извештај за реализација на Програма за комунални дејности на општина Берово за период (01.01.-31.03 2022 год);***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија, Никој од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен*Извештај за реализација на Програма за комунални дејности на општина Берово за период (01.01.-31.03 2022 год);*

1. ***Квартален извештај за Програма за заштита од штетно дејство на водите за период (01.01. -31.03 2022);***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија, за дадениот период нема поголеми активности и реализација заради временските услови. Советничката Виолета Марковска Димовска упати прашање дали во месеците април и мај се преземени активности за санација на оштетениот пат кој води до црквата „Света Богородица“?!?!? Димовски одговори дека е направена техничка спецификација и во подготовка е проект за санација на делот од патот, се работи за активности од поголем обем. Во спомнатите два месеци е распишан тендер , на кој се имаат пријавено фирми за санирање на штетите на кејот на река Брегалница и на ѕидот од каналот во с.Мачево. Советникот Петар Ружински праша дали каналот во с.Мачево е чистен пред поплавите, на што Димовски одговори дека овој канал не е предвиден во програмата, така да конкретно за овој канал не е чистен, иако водотекот баш на овој канал никогаш нема правено проблеми. Никој друг од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоен*Квартален извештај за Програма за заштита од штетно дејство на водите за период (01.01. -31.03 2022);*

1. ***Предлог Измена на Програма за уредување на градежно земјиште на подрачјето на општина Берово за 2022 година;***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија, овие измени се прават за усогласување на законските одредби со новиот закон. Никој од советниците не се јави за збор и **со 14 гласа ЗА, нема советници кои гласаа ПРОТИВ, нема ВОЗДРЖАНИ советници,** е усвоена*Измена на Програма за уредување на градежно земјиште на подрачјето на општина Берово за 2022 година;*

1. ***Предлог Измена на Програма за јавно осветлување на подрачјето на општина Берово за 2022 година;***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија, средствата не се зголемуваат, туку само се пренаменуваат на друга ставка. Никој од советниците не се јави за збор и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоена*Измена на Програма за јавно осветлување на подрачјето на општина Берово за 2022 година*;

1. ***Предлог Измени и дополнувања на Програма за комунални дејности за 2022 година;***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за урбанизам и комунални дејности,Гоце Ружински, кој истакна дека точката е разгледана на комисија, измената се однесува на изградба на втор крак од водоводна мрежа во с.Владимирово Никој од советниците не се јави за збор и **со 14 гласа ЗА, нема советници кои гласаа ПРОТИВ, нема ВОЗДРЖАНИ советници, с**е усвоени *Измени и дополнувања на Програма за комунални дејности за 2022 година;*

1. ***Предлог Измени и дополнувања на Програма за поттикнување на развојот на туризмот на Општина Берово за 2022 година;***

Претседателот на Совет, Стево Суџуковиќ отвори расправа по дадената точка и даде збор на Претседателот на комисијата за финансирање буџет и ЛЕР, Славица Фурнаџиска, која истакна дека точката е разгледана на комисија,оваа измена е како последица од јавниот повил за НВО, мора да се зголемат средствата, по договор на комисијата за финансирање,буџет и ЛЕР, е доставено до Одделението за ЛЕР за да се направи измена на програмата за туризам. Никој од советниците не се јави за збор и **со 14 гласа ЗА, нема советници кои гласаа ПРОТИВ, нема ВОЗДРЖАНИ советници, с**е усвоени *Измени и дополнувања на Програма за поттикнување на развојот на туризмот на Општина Берово за 2022 година;*

1. ***Барања од институции и граѓани;***
2. ***Барање од група граѓани за асфалтирање на ул.Партизанска во с.Русиново***

Советот на Општина Берово на 12-та Седница одржана на ден 31.05.2022 година го разгледа Барањето од група граѓани за асфалтирање на ул.Партизанска во с.Русиново, со бр.09-1717/1 од 28.04.2022 година и донесе **ЗАКЛУЧОК** да се задолжи Одделението за комунални дејности и заштита на животната средина при општина Берово да го разгледа барањето и доколку делот од улицата Партизанска во с.Русиново, наведен во Барањето не е предвиден за реконструкција во Програмата за одржување на локални улици и патишта на подрачјето на општина Берово за 2022 година, истото во соработка со Одделението за урбанизам при општина Берово, да дадат техничка спецификација за изработка на проект и по добивањето на готов проект, делот од улицата Партизанска во с.Русиново наведен во Барањето, да се предвиди во Програмата за одржување на локални улици и патишта на подрачјето на општина Берово за 2023 година.

1. ***Барање од Ванчо Симевски за доделување на шини за санација на мостови на територија на општина Берово***

Советот на Општина Берово на 12-та Седница одржана на ден 31.05.2022 година го разгледа Барањето од Ванчо Симевски за доделување на железнички шини за санација на мостови на територија на општина Берово, со бр.09-1613/1 од 19.04.2022 година и донесе **З А К Л У Ч О К** барањето да се достави до Одделението за комунални дејности и заштита на животната средина при општина Берово. Одделението за комунални дејности и заштита на животната средина при општина Берово како надлежен орган, врз основа на Одлуката од Влада за доделување на железнички шини на општина Берово, да формира Комисија за увид на лице место, која ќе направи увид и ќе констатира состојба, па согласно доставените барања железничките шини ќе се распределат.

1. ***Барање од Иницијативен одбор за протест за заштитено подрачје „Малешево“ Берово***

Советот на Општина Берово на 12-та Седница одржана на ден 31.05.2022 година го разгледа Барањето од Иницијативен одбор за протест за заштитено подрачје „Малешево“ Берово, со бр.09-1933/1 од 19.05.2022 година и донесе З А К Л У Ч О К барањето да се достави до Одделението за правни и општи работи при општина Берово. Одделението за правни и општи работи при општина Берово да изработи соодветни Одлуки како што е наведено во доставеното Барање и за првата наредна Седница на Совет на општина Берово да бидат ставени како точки на дневен ред.

1. ***Барање од Стојан Стоилковски од с.Митрашинци, Берово***

Советот на Општина Берово на 12-та Седница одржана на ден 31.05.2022 година го разгледа Барањето од Стојан Стоилковски од с.Митрашинци, Берово, со бр.09-2782/1 од 30.07.2021 година и донесе **З А К Л У Ч О К** барањето да се достави до Одделението за урбанизам при општина Берово. Одделението за урбанизам при општина Берово да постапи по барањето и согласно изготвениот записник од Комисијата кој се доставува во прилог на овој заклучок, постапката да ја заврши согласно Законот за градење кој ја уредува оваа материја..

1. ***Барање од Грковски Кирил за еднократна финансиска помош за опожарен објект***

Советот на Општина Берово на 12-та Седница одржана на ден 31.05.2022 година го разгледа Барањето од Грковски Кирил за еднократна финансиска помош за опожарен објект, со бр.09-1513/1 од 12.04.2022 година и донесе **З А К Л У Ч О К** согласно записникот од ОВР и наведените факти во истиот, времето кога е настанат пожарот, времето на пријавување и причините за настанување на пожарот, Советот одлучи Барањето ДА СЕ ОДБИЕ.

1. ***Барање од Петар Соколовски за ослободување од надоместок за комунална такса за јавно осветлување***

Советот на Општина Берово на 12-та Седница одржана на ден 31.05.2022 година го разгледа Барањето од Петар Соколовски за ослободување од надоместок за комунална такса за јавно осветлување, со бр.09-1479/1 од 07.04.2022 година и донесе **З А К Л У Ч О К** барањето да се достави до Одделението за правни и општи работи при општина Берово. Одделението за правни и општи работи при општина Берово да изработи Одлука за ослободување од надоместок за комунална такса за улично осветлување како што е наведено во доставеното Барање и за првата наредна Седница на Совет на општина Берово да биде ставена како точка на дневен ред.

1. ***Барање од Здружение на граѓани Дуј Амала***

Советот на Општина Берово на 12-та Седница одржана на ден 31.05.2022 година го разгледа Барањето од Здружение на граѓани Дуј Амала, со бр.09-1553/1 од 15.04.2022 година и донесе **З А К Л У Ч О К** со оглед на тоа што активноста наведена во барањето е завршена пред одржување на седницата, Советот смета дека нема услови за одобрување или одбивање на истото.

1. ***Барање од Здружение на граѓани „Света Тројца Русинска“ с.Русиново,Берово***

Советот на Општина Берово на 12-та Седница одржана на ден 31.05.2022 година го разгледа Барањето од Здружение на граѓани „Света Тројца Русинска“ с.Русиново,Берово, со бр.09-1964/1 од 23.05.2022 година и донесе **З А К Л У Ч О К** да се задолжи Одделението за јавни дејности при општина Берово да достави одговор дали во соодветна Програма од Одделението се предвидени средства за исплата на здруженито „Света Тројца Русинска“ с.Русиново,Берово за одржување на манифестацијата за прослава на празникот „Света Тројца“.

1. ***Барање од сопственици на бараки на јавни површини***

Советот на Општина Берово на 12-та Седница одржана на ден 31.05.2022 година го разгледа Барањето од сопственици на бараки на јавни површини, со бр.09-1841/1 од 11.05.2022 година и донесе **З А К Л У Ч О К** барањето да се достави до Одделението за правни и општи работи при општина Берово. Одделението за правни и општи работи при општина Берово да изработи Одлука како што е наведено во доставеното Барање и за првата наредна Седница на Совет на општина Берово да биде ставена како точка на дневен ред.

1. ***Барање од Здружение на воени инвалиди и ветерани„Братство 2001 Берово“ Претседател Ангел Бубевски***

Советот на Општина Берово на 12-та Седница одржана на ден 31.05.2022 година го разгледа Барањето од Здружение на воени инвалиди и ветерани„Братство 2001 Берово“ Претседател Ангел Бубевски, со бр.09-652/3 од 16.05.2022 година и донесе **З А К Л У Ч О К** мерките кои се наведени во Барањето не се во надлежност на Советот, туку спаѓаат во надлежности за кои се одлучува на државно ниво, па од тие причини Советот нема можност позитивно да одговори на барањето.

1. ***Барање за финансиска помош на раселено лице од Украина, Алла Дорошенко***

Советот на Општина Берово на 12-та Седница одржана на ден 31.05.2022 година го разгледа Барањетоза финансиска помош на раселено лице од Украина, Алла Дорошенко и донесе РЕШЕНИЕ за исплата на 18 000 денари, како еднократна финансиска помош на расселеното лице од Украина, Алла Дорошенко.

1. ***Советнички иницијативи и прашања.***

Никој од советниците не се јави за дискусија и предлог.

Точките на дневен ред се изцрпени и седницата е завршена во 13 часот и 15 минути.

.

На крајот од седницата Претседателот Суџуковиќ се заблагодари на Советниците за присуството.

Усвоен со

Бр.09-2403/1

27.06.2022 година

Берово

*Записничар, Претседател на Совет,*

*Благородна Рунтевска Стево Суџуковиќ*

*\_\_\_\_\_\_\_\_\_\_\_\_\_\_\_\_\_\_\_\_* М.П. \_\_\_\_\_\_\_\_\_\_\_\_\_\_\_\_\_\_\_

(*потпис) (потпис)*